ગોઝારિયાનાં જાહેર રસ્તાઓ પર યુવકોનાં એક જૂથે હાથમાં લાકડાં લઈને ખુલ્લેઆમ આતંક મચાવ્યો હતો. ગોઝારિયાનાં વેલો સિટી મોલ, નવરંગ પાન પાર્લરમાં આ ટોળાંએ લગભગ એક કલાક સુધી આતંક મચાવીને તોડફોડ કરી હતી. આ ઉપરાંત વેલો સિટી મોલ પાસે પાર્ક કરેલી બે કારમાં પણ તોડફોડ કરી હતી.આ ઘટનાનાં પગલે ગોઝારિયાનાં બજારો ટપોટપ બંધ થઈ ગયા હતાં. જો કે મહેસાણા ડીવાયએસપી, મામલતદાર તેમજ આજુબાજુના પોલીસ સ્ટેશનોની પોલીસ ઘટના સ્થળે પહોંચીને મામલો થાળે પાડી દીધો હતો. પોલીસે ટોળાંને વિખેરવા એક ટિયરગેસનો શેલ પણ ફોડયો હતો. હાઈસ્કૂલમાં અલગ અલગ જ્ઞાતિનાં વિદ્યાર્થીઓ વચ્ચે બોલાચાલી થતાં બોલાચાલીની બબાલે મોટું સ્વરૃપ પકડી લીધું હતું. પોલીસે સમયસર પહોંચીને પરિસ્થિતિને નિયંત્રણમાં લઈ લીધી હતી.